ໃນຕອນເຊົ້າ ຂອງວັນທີ 08 ມິຖຸນາ 2016 ກົມສົ່ງເສີມ ແລະ ພັດທະນາສິນຄ້າ, ກະຊວງອຸດສາຫະກໍາ ແລະ ການຄ້າ ໄດ້ຈັດກອງປະຊຸມສະຫຼຸບຖອດຖອນບົດຮຽນການຈັດຕັ້ງປະຕິບັດວຽກງານວາງສະແດງພາຍໃນ ແລະ ຕ່າງປະເທດ ໃຫ້ກຽດເຂົ້າຮ່ວມ ແລະ ເປັນປະທານໃນກອງປະຊຸມດັ່ງກ່າວໂດຍ: ທ່ານ ນາງ ເຂັມມະນີ ພົນເສນາ ເລຂາຄະນະພັກກະຊວງ ລັດຖະມົນຕີ ກະຊວງອຸດສາຫະກໍາ ແລະ ການຄ້າ, ທ່ານ ສຽວສະຫວາດ ສະແຫວງສຶກສາ ຮອງລັດຖະມົນຕີ ກະຊວງອຸດສາຫະກໍາ ແລະ ການຄ້າ, ທ່ານ ສົມຈິດ ອິນທະມິດ ຮອງລັດຖະມົນຕີ ກະຊວງອຸດສາຫະກໍາ ແລະ ການຄ້າ
ແລະ ທ່ານ ສົມຫວັງ ນິນທະວົງ ຫົວໜ້າກົມສົ່ງເສີມ ແລະ ພັດທະນາສິນຄ້າ, ທັງເປັນຫົວໜ້າກອງເລຂາກະກຽມ ແລະ ເຂົ້າຮ່ວມງານວາງສະແດງໂລກ ແລະ CAEXPO, ໃຫ້ກຽດເຂົ້າຮ່ວມກອງປະຊຸມຍັງມີ ທ່ານ ຮອງລັດຖະມົນຕີ, ທ່ານ ຫົວໜ້າກົມ, ຮອງກົມ,ຈາກບັນດາກະຊວງຕ່າງໆ ແລະ ບັນດາກົມອ້ອມຂ້າງ ກະຊວງອຸດສາຫະກໍາ ແລະ ການຄ້າ ຫົວໜ້າພະແນກ, ຮອງຫົວໜ້າພະແນກ ອຸດສາຫະກໍາ ແລະ ການຄ້າແຂວງ ຂອງແຕ່ລະແຂວງ, ຫົວໜ່ວຍທຸລະກິດ ແລະ ພະນັກງານພາກລັດ ເຂົ້າຮ່ວມໃນກອງປະຊຸມຄັ້ງນີ້ຈໍານວນໜຶ່ງ.
ທ່ານ ສົມຈິດ ອິນທະມິດ ຮອງລັດຖະມົນຕີ ກະຊວງອຸດສາຫະກໍາ ແລະ ການຄ້າ ໄດ້ກ່າວຈຸດປະສົງໃນກອງປະຊຸມສະຫຼຸບຖອດຖອນບົດຮຽນການຈັດຕັ້ງປະຕິບັດວຽກງານວາງສະແດງພາຍໃນ ແລະ ຕ່າງປະເທດວ່າ: ເພື່ອຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຂອງພັກຄັ້ງທີ X ໃຫ້ປະກົດຜົນເປັນຈິງ ແລະ ໃຫ້ມີໃບໜ້າຕໍ່ວຽກງານເສດຖະກິດ-ສັງຄົມຂອງຊາດ ກໍ່ຄືການກໍານົດນະໂຍບາຍຂອງລັດຖະບານ ໃນການເຊື່ອມໂຍງກັບສາກົນ, ເພື່ອສູ້ຊົນຍາດແຍ່ງການສະໜັບສະໜູນຈາກບັນດາປະເທດໃນໂລກ ແລະ ພາກພື້ນ ເພື່ອສ້າງໂອກາດໃນເວທີສາກົນ ແລະ ກິດຈະກໍາຕ່າງໆ ທີ່ສໍາຄັນຊ່ວຍໃຫ້ພາກທຸລະກິດໄດ້ໂຄສະນາໝາກຜົນ ຂອງການພັດທະນາຜະລິດຕະພັນ ແລະ ສິນຄ້າຂອງລາວໃຫ້ນັບມື້ນັບເຕີບໃຫຍ່ຢ່າງຕໍ່ເນື່ອງ, ເພື່ອເຮັດໃຫ້ການສົ່ງເສີມ ພາກທຸລະກິດມີຜົນງານຢ່າງເປັນຮູບປະທໍາຄື: ນະໂຍບາຍເພື່ອຊຸກຍູ້ ການຜະລິດເຂົ້າໃສ່ຜູ້ປະກອບການຂະໜາດໃຫຍ່, ຂະໜາດກາງ ແລະ ນ້ອຍ ເພື່ອສະໜອງກັບຄວາມຕ້ອງການຂອງຜູ້ຊົມໃຊ້ພາຍໃນ ແລະ ສົ່ງອອກໄປຍັງຕ່າງປະເທດ, ພ້ອມດຽວກັນນັ້ນ, ກໍ່ໄດ້ເອົາໃຈໃສ່ຊຸກຍູ້ສົ່ງເສີມສິນຄ້າທ່າແຮງຂອງລາວ ໄປສູ່ຕະຫຼາດເປົ້າໝາຍເພື່ອຊອກຫາຄູ່ຄ້າຍາວນານ ດ້ວຍຫຼາຍຮູບແບບ ແລະ ສາມາດແຂ່ງຂັນກັບສິນຄ້າຂອງປະເທດອື່ນໆໃນຍຸກເຊື່ອມໂຍງ ແລະ ເພື່ອປຶກສາຫາລືແລກປ່ຽນບົດຮຽນລະຫວ່າງພາກລັດ ແລະ ຫົວໜ່ວຍທຸລະກິດລາວໃນການກະກຽມ ແລະ ເຂົ້າຮ່ວມງານວາງສະແດງໃນໄລຍະຜ່ານມາ ແລະ ໃນຕໍ່ໜ້າ.
ຈາກນັ້ນ, ທ່ານ ສົມຫວັງ ນິນທະວົງ ຫົວໜ້າກົມສົ່ງເສີມ ແລະ ພັດທະນາສິນຄ້າ, ທັງເປັນຫົວໜ້າກອງເລຂາກະກຽມ ແລະ ເຂົ້າຮ່ວມງານວາງສະແດງໂລກ ແລະ CAEXPO ໄດ້ສະຫຼຸບລາຍງານການຈັດງານວາງສະແດງຕໍ່ກອງປະຊຸມວ່າ: ນັບແຕ່ປີ 2011-2015 ກົມສົ່ງເສີມ ແລະ ພັດທະນາສິນຄ້າ ຮ່ວມກັບຂະແໜງການທີ່ກ່ຽວຂ້ອງເຂົ້າຮ່ວມງານວາງສະແດງຕ່າງປະເທດ 94 ຄັ້ງ, ມີຫົວໜ່ວຍທຸລະກິດເຂົ້າຮ່ວມ 675 ຫົວໜ່ວຍ, ມູນຄ່າຂອງສິນຄ້າທີ່ນໍາໄປຮ່ວມວາງສະແດງ 11,351,649 ໂດລາສະຫະລັດ, ສິນຄ້າສ່ວນໃຫຍ່: ຫັດຖະກໍາ (ຝ້າຍ, ໄໝ ແລະ ໄມ້ແກະສະຫຼັກ), ກະສິກໍາປຸງແຕ່ງ, ເຄື່ອງປະດັບອັນຍະມະນີ, ເຟີນີເຈີ, ອາຫານ-ເຄື່ອງດື່ມ, ຢາພື້ນເມືອງ. ຈຸດປະສົງໃນການຈັດງານວາງສະແດງເພື່ອເປັນການສ້າງສາຍພົວພັນທາງດ້ານການຄ້າກັບບັນດາປະເທດທີ່ເຂົ້າຮ່ວມວາງສະແດງ ແລະ ເພື່ອເປັນການໂຄສະນາສິນຄ້າ ຂະຫຍາຍຕະຫຼາດສິນຄ້າ ຂອງບັນດາປະເທດທີ່ເຂົ້າຮ່ວມວາງສະແດງ ແລະ ເພື່ອເປັນເວທີໃນການເຈລະຈາຊອກຄູ່ຄ້າໃນໄລຍະຍາວຂອງບັນດາປະເທດທີ່ເຂົ້າຮ່ວມວາງສະແດງ ແລະ ບັນດາປະເທດທີ່ເຂົ້າທ່ຽວຊົມງານ. ບົດຮຽນທີ່ສາມາດຖອດຖອນໄດ້ໃນໄລຍະ 5 ປີ ຜ່ານມາ ຈຸດດີເຫັນໄດ້ເຖິງຄວາມຫຼາກຫຼາຍໃນການພັດທະນາຜະລິດຕະພັນ ແລະ ການຫຸ້ມຫໍ່ສິນຄ້າ, ລັກສະນະຂອງທຸລະກິດລາວ, ທັກສະການສື່ສານ ແລະ ເຈລະຈາກັບຄູ່ຄ້າ, ຄວາມສາມາດ ແລະ ປະລິມານການຜະລິດຂອງສິນຄ້າ ຈຸດອ່ອນການໂຄສະນາຂອງສິນຄ້າທຸລະກິດໄປຮ່ວມງານວາງສະແດງຍັງເນັ້ນໃສ່ການຂາຍຍ່ອຍເປັນສ່ວນໃຫຍ່, ຍັງຖືເບົາຕໍ່ການເຈລະເຈຄ້າຂາຍແບບຍາວນານ. ແຜນໃນຕໍ່ໜ້າ ຈະສ້າງໃຫ້ພະນັກງານກ່ຽວຂ້ອງ ມີຄວາມຊ່ຽວຊານ ແລະ ສາມາດປະຕິບັດວຽກງານໄດ້ຢ່າງມີປະສິດທິພາບ, ສ້າງກອງທຶນການເຂົ້າຮ່ວມງານວາງສະແດງ ເພື່ອສະໜັບສະໜູນ ຫົວໜ່ວຍທຸລະກິດໄປໂຄສະນາສິນຄ້າ ແລະ ເຂົ້າຕະຫຼາດເປົ້າໝາຍ, ສ້າງກອງທຶນສົ່ງເສີມການສົ່ງອອກ ເພື່ອຊຸກຍູ້ ແລະ ພັດທະນາຫົວໜ່ວຍທຸລະກິດໃຫ້ສາມາດສົ່ງອອກຫຼາຍຂຶ້ນ, ວິໄຈຕະຫຼາດເປົ້າໝາຍເພື່ອສຸມໃສ່ການພັດທະນາສິນຄ້າທີ່ມີທ່າແຮງສົ່ງອອກ, ສ້າງລະບຽບການຄຸ້ມຄອງສະເພາະການເຂົ້າຮ່ວມງານວາງສະແດງໃຫ້ຮັດກຸມ, ຈັດຝຶກອົບຮົມກະກຽມຄວາມພ້ອມກ່ອນການເຂົ້າຮ່ວມງານວາງສະແດງພາຍໃນ ແລະ ຕ່າງປະເທດແບບມີຫຼັກສູດ ແລະ ຈັດຝຶກອົບຮົມການພັດທະນາສິນຄ້າແຕ່ລະກຸມປະເພດສິນຄ້າເພື່ອສົ່ງອອກ.
ໃນຕອນທ້າຍ ທ່ານ ນາງ ເຂັມມະນີ ພົນເສນາ ລັດຖະມົນຕີ ກະຊວງອຸດສາຫະກໍາ ແລະ ການຄ້າ ໄດ້ສະຫຼຸບກອງປະຊຸມສະຫຼຸບຖອດຖອນບົດຮຽນການຈັດຕັ້ງປະຕິບັດວຽກງານວາງສະແດງພາຍໃນ ແລະ ຕ່າງປະເທດວ່າ: ກະຊວງອຸດສາຫະກໍາ ແລະ ການຄ້າ ກໍ່ເປັນສ່ວນໜຶ່ງຂອງການກະກຽມໃນປີທໍາອິດຂອງການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ່ X ຂອງພັກ ໃນວຽກງານພັດທະນາສິນຄ້າ ແຜນ 5 ປີ ຄັ້ງທີ VIII ຂອງລັດຖະບານ, ສືບຕໍ່ວຽກງານການຄ້າຂອງພວກເຮົາໃຫ້ເປັນຕ່ອງໂສ້ງ ແລະ ສ້າງສິ່ງອຳນວຍຄວາມສະດວກ ແລະ ຂອດປະສານງານແກ່ຜູ້ປະກອບການໄດ້ມີສ່ວນຮ່ວມ ເຂົ້າໃນແຜນ 8 ຕໍ່ການກະກຽມໃນວຽກງານ 4 ບຸທະລຸ ກັບທຸກຂະແໜງການກ່ຽວຂ້ອງໃຫ້ເປັນເອກະພາບກັນເປັນຕົ້ນແມ່ນ ກະຊວງຂະແໜງການຕ່າງໆ, ອໍານາດການປົກຄອງສູນກາງ ແລະ ທ້ອງຖິ່ນ. ທ່ານຍັງກ່າວຕື່ມວ່າ: ຍັງມີຫຼາຍອັນທີ່ຕ້ອງໄດ້ແກ້ໄຂຕາມການສະເໜີຂອງທຸລະກິດ, ເພື່ອສົ່ງເສີມການສົ່ງອອກຜະລິດຕະພັນ ແລະ ສິນຄ້າລາວອອກສູ່ສາກົນ ຕາມທິດສະດີແລ້ວກໍ່ແມ່ນເລື່ອງວາງສະແດງ, ເພື່ອຊອກຫາຄູ່ຄ້າ, ວິທີການເຊັນສັນຍາ ແລະ ເຮັດໃຫ້ການເຂົ້າຮ່ວມງານວາງສະແດງໃຫ້ມີການຕໍ່ເນື່ອງ ແລະ ຢືນຍົງ, ໄດ້ກຳນົດສິນຄ້າຕົ້ນຕໍທີ່ຈະສົ່ງເສີມແບບມີຈຸດສຸມເພື່ອພັດທະນາຕິດກາໝາຍຕ່າງໆ,ໃຫ້ມີການຈົດລິກຂະສິດ ແລະ ກ້າວເຖິງພັດທະນາໃຫ້ສາມາດອອກສູ່ສາກົນ.
ຈາກນັ້ນ, ທ່ານ ນາງ ເຂັມມະນີ ພົນເສນາ ລັດຖະມົນຕີ ກະຊວງອຸດສາຫະກໍາ ແລະ ການຄ້າ ກໍ່ໃຫ້ກຽດມອບລາງວັນ ເມືອງແຫ່ງສະເໜ່ດີເດັ່ນປະຈໍາປີ 2015 ໃຫ້ທ່ານ ບຸນທັນ ວັນນະໄຈ ອາດີດຫົວໜ້າພະແນກອຸດຫາຫະກໍາ ແລະ ການຄ້າແຂວງອຸດົມໄຊ ແລະ ມອບລາງວັນຜູ້ຈັດຕັ້ງງານໃນຂະແໜງອຸດສາຫະກໍາດີເດັ່ນ ໃນນາມກອງເລຂາ CAEXOP ລາວ ໃຫ້ກົມສົ່ງເສີມ ແລະ ພັດທະນາສິນຄ້າ ລາງວັນດັ່ງກ່າວໄດ້ມາຈາກກອງເລຂາຈີນ-ອາຊຽນມອບໃຫ້ ສປປ ລາວ.